Triangula bastions

Triangula bastions () jeb Trijstūra bastions bija viens no četriem Rīgas nocietinājumu bastioniem, ko Daugavas labajā krastā uzcēla 1727. gadā, pēc Lielā Ziemeļu kara beigām.

 Vēsture 

19. gadsimta otrajā pusē vaļņu nojaukšanas laikā mūru augšdaļā esošos apšuvuma blokus izlauza un izmantoja kā celtniecības materiālu. 1999. gada augustā, gatavojoties pazemes autostāvietas izbūvei 11. novembra krastmalā, laukumā pie Bīskapa gātes, piecos skatrakumos atklāti bastiona pamatu fragmenti. 2002. gadā nojaukts daļēji sabrukušais Triangula bastiona iekšējais mūris un precizēts iekšējo mūra pamatu stiprinājumu veids.

 Atpūtas un darījumu centrs „Triangula bastions” 
2000. gada aprīlī Rīgas domes priekšsēdētājs Andris Bērziņš parakstīja lēmumu par zemesgabala ilgtermiņa nomu par maksu, kas bija aptuveni desmit reizes mazāka par vidējo šajā vietā, un pretēji Rīgas attīstības plānam, kur vieta bija apzīmēta kā dabas pamatne jeb neapbūvējama teritorija, apliecināja, ka zemesgabals atrodoties jauktā dzīvojamo un darījumu iestāžu teritorijā un tādējādi esot apbūvējams.

2000. gada maijā Triangula bastiona pamatus atraka un par spīti arheologu un pieminekļu aizsardzības speciālistu iebildumiem plānoja nojaukt, lai ierīkotu autostāvvietu, tomēr Valsts kultūras pieminekļu aizsardzības inspekcija autostāvvietas celtniecību apturēja un pieprasīja izstrādāt jaunu projektu, kas nodrošinātu vēsturisko mūru saglabāšanu un eksponēšanu.

SIA „Spēks-R” sāka celt trīsstāvu atpūtas un darījumu centru „Triangula bastions”, kas atklāts 2003. gada martā. Rīgas domes prezidijs ēku nolēma SIA „Spēks-R” iznomāt līdz 2049. gadam, nosakot, ka Triangula bastiona mūra paliekas paliek valsts aizsardzībā un ir saglabājamas atbilstoši likumam par pieminekļu aizsardzību.

Pēc atklāšanas centrs vairākkārt minēts plašsaziņas līdzekļos kā viena no neglītākajām ēkām Rīgā. Rīgas Domes Kultūras pieminekļu aizsardzības inspekcijas vadītājs Andis Cinis uzskatīja, ka ēka sava lielā izmēra dēļ neiederoties Vecrīgā, bet tā laika Rīgas domes Pilsētas attīstības komitejas priekšsēdētājs Andris Ameriks izteicās, ka centrs ir „pats briesmīgākais jaunās arhitektūras objekts, kurš izmaina Vecrīgas ainavu”. Izskanēja pat Rīgas domnieku ierosinājumi ēku nojaukt, UNESCO iebildumu gadījumā pat pieprasot, lai nojaukšanu par saviem saviem līdzekļiem veic SIA „Spēks-R”.

 Atsauces 

 Ārējās saites 

 Mārtiņš Ķibilds (2017. gada 19. novembris). Rīgā ceļ jaunus cietokšņus, kamēr vecie iet bojā. Latvijas Sabiedriskais medijs. Skatīts: 2020. gada 25. oktobrī.

Kategorija:Celtnes un būves Rīgā
Kategorija:Vecrīga
Kategorija:Rīgas vēsture